SKRIFTLIG FORESPØRGSEL P-3314/00

af Monica Frassoni (Verts/ALE) til Kommissionen

(18. oktober 2000)

Om: Turist- og byggeprojekter langs kysten Cala Giunco-Stagno Notteri, Villasimius, Sardinien, Italien

Selskabet Cala Giunco foreslog for nylig en ændring af en udstykningsplan fra Villasimius kommune (Cagliari, Italien) vedrørende turist- og byggeprojekter (hotel, private boliger, infrastruktur til tjenesteydelser, golf) med et samlet omfang på over 81 000 m3. Disse projekter omfatter en kyststrækning, der endnu er uberørt, og som er klassificeret som sted af fællesskabsbetydning Porto Giunco (nr. ITB000054) og Stagno Notteri (nr. ITB000057). Denne kyststrækning er desuden fredet som landskab (lovdekret nr. 490/1999), den beskrives i den regionale lov nr. 31/1989 som et regionalt naturreservat, og den blev for nylig erklæret for at være et beskyttet marint område i henhold til den nationale lov nr. 394/1991. Miljøorganisationerne Friends of the Earth og den juridiske projektgruppe har indberettet sagen til de nationale og lokale offentlige myndigheder, og Kultur- og Miljøministeriet har med dekret af 22. juni og 9. august 2000 sørget for at ophæve de dertil hørende landskabstilladelser, der var udstedt af den selvstyrende region Sardinien, for så vidt angik urbaniseringsarbejdet og de første tiltag, idet de var ulovlige. Villasimius kommune har endvidere suspenderet den administrative behandling af godkendelsen af turist- og byggeprojektet. På trods heraf har byggeselskabet anlagt sag mod Villasimius-kommune og miljøorganisationerne med påstand om omfattende skadeserstatninger, og det har allerede indrettet en byggeplads på stedet med henblik på at påbegynde arbejdet, også selv om det er ulovligt.

Ingen af de ovennævnte turist- og byggeprojekter ser ud til at være blevet underkastet en miljøindvirkningsvurdering i henhold til direktiv 85/337/EØF(1) som ændret af direktiv 97/11/EF(2) (bilag II, punkt 12, litra c)) eller en miljøindvirkningsvurdering på grundlag af direktiv 92/43/EØF(3).

Har Kommissionen kendskab til ovenstående?

Kan Kommissionen undersøge, om bestemmelserne om en miljøindvirkningsvurdering i forbindelse med ovennævnte projekter og beskyttelse af et sted, der henhører under Natura 2000, er blevet overholdt? Agter Kommissionen at træffe foranstaltninger i forbindelse hermed?

Er der ydet fællesskabsstøtte til bevaring via LIFE eller andre programmer til de to steder af fællesskabsbetydning? Er der bevilget fællesskabsstøtte eller er behandling af ansøgninger herom i gang, f.eks. fra strukturfondene, som direkte eller indirekte kan berøre denne udstykningsplan?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

(3) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(4. december 2000)

Det projekt, det ærede medlem omtaler, lader til at henhøre under den klasse af projekter, der er opført under nr. 12, litra c), i bilag II til Rådets direktiv 97/11/EF af 3. marts 1997 om ændring af Rådet direktiv 85/337/EØF af 27. juni 1985 om vurdering af visse offentlige og private projekters indvirkning på miljøet.

I Rådets direktiv er der fastsat følgende (artikel 4, stk. 2): Med forbehold af artikel 2, stk. 3, skal medlemsstaterne for projekter, der er opført i bilag II, ved hjælp af a) en undersøgelse i hvert enkelt tilfælde, eller b) grænseværdier eller kriterier fastsat af medlemsstaten afgøre, om projektet skal vurderes i henhold til artikel 5 til 10. Medlemsstaterne kan beslutte at anvende begge de i litra a) og b) nævnte procedurer.

Lokaliteterne ITB000054 (Porto Giunco) og ITB000057 (Stagno Notteri) er foreslået udpeget som lokaliteter af fællesskabsbetydning (pSCI), i medfør af Rådets direktiv 92/43/EØF af 21. maj 1992 om bevaring af naturtyper samt vilde dyr og planter. Under henvisning til de foreslåede lokaliteter af fællesskabsbetydning i medfør af Rådets direktiv 92/43/EØF skal medlemsstaterne varetage, at direktivets målsætninger ikke tilsidesættes. Selv i mangel af en liste på fællesskabsplan (for hele EU) anbefales det derfor medlemsstaterne i det mindste at afholde sig fra enhver aktivitet, som i givet fald kunne forårsage en forringelse af en lokalitet på den nationale liste.

I det foreliggende tilfælde, hvor Kommissionen ikke har kendt til den situation, det ærede medlem har redegjort for, vil den tage alle de nødvendige skridt med henblik på at indhente detaljerede oplysninger herom og sikre, at fællesskabsretten overholdes.

LIFE-Nature-projektet med titlen Proposal for the introduction of a monitoring integrated programme for environmental resources in vulnerable areas (Natura 2000), som regionen Sardinien drager fordel af, har som målgruppe samtlige Natura-2000-lokaliteter på øen og dermed altså også de to lokaliteter, det ærede medlem har nævnt.

Kommissionen har rettet henvendelse til de regionale myndigheder med henblik på at få at vide, hvorvidt det pågældende projekt har været eller vil blive gjort til genstand for nogen form for samfinansiering over strukturfondene. Den vil underrette det ærede medlem herom, når disse oplysninger foreligger.